  Виталий Пронин Карашуре, Карашуре, Вордскем гуртэ,Мон яратско тонэ гинэ!Котькытчы мын, котькытчы ву -Мынам сюлмам вордскем гуртэ.Котькуд адямилэн вордӥськем гуртэз быдэс улонэзлы сюлмаз кыле. Котькыӵе со мед луоз - пичи яке бадӟым - со тынад. Со возьматӥз тыныд югыт дуннеез. Отын тон гольык пыд бызьылӥд, эшъёс шедьтӥд, нырысетӥ яратондэ пумитад. Вордӥськем гуртысьтыд тонэ бадӟым улонэ келяз анай-атаед. Зэм, тросэз асьмеос мусо палъёсамы ӧм ни берытске - выжы лэзимы мукет гуртъёсы, городъёсы. Но анай-атай юртмы, вордӥськем гуртмы асьмемыз адӟиськисьтэм нюжаосын бордаз котьку кыске.Но берло аръёсы, гуртамы ортчем воштӥськонъёсты адӟыса, сюлэм бӧрдэ. Йырвизез портӥсь юанъёслы валэктонъёс уг шедё.Кылем даурлэн 70-тӥ-80-тӥ аръёсаз Можга ёросысь «Совет» колхоз пыд йылаз юн-юн сылӥз. «Ленинское знамя» ёрос газетын печатласькись сводкаосын «Совет»  котьку азьпал радын вал. Киысь кие вошъяськись горд знамяез та колхозысь скал кыскисьёс ас доразы аръёсын возизы. Пудозы но ӟеч вал. Кыказ фермаын 200-лэсь ятыр кысконо скал, одӥгаз - кунян ваёноосты возизы, татын ик пиятъязы, ньылетӥяз кунянъёсты будэтӥзы. Ваньмыз-ӧвӧлэз сюрооссы 400-лэсь ятыр вал. Музъем бордын тыршисьёс калыклы адӟем карымон ю-нянь будэтӥзы. Колхозын ужасьёслэсь улонзэс капчиятыны сюлмаськизы кивалтӥсьёс но.Со аръёсы коркаосы ву кыскемын, сюресъёс лэсьтэмын вал. Гуртоос но вожмаськыса сямен юртъёс пуктӥзы.Колхозын огез бӧрсьы мукетыз выль бадӟым гидъёс ӝутӥськизы. Гараж, контора, 12 квартираем улон корка лэсьтэмын. Клублэн гинэ юртэз вуж кылиз. Озьы ке но татын пӧртэм кружокъёс ужазы. Карашур калык хорлэн нимыз быдэс республикалы тодмо вал. Кивалтӥз соин культура удысысь дано ужась Валерий Пчельников.* * *Ваньмыз воштӥськиз 1976-тӥ арын. Огъя кенешын ялӥзы: «Совет» колхозэз бускель «Дружба» хозяйствоен огазеяно.  Берлоез уго лябгес вал. «Совет» сое ас сьӧраз мед кыскоз шуыса, одӥг кыткетэ думылӥзы. «Советлэсь» тӧрозэ, Яков Кузьмич Тубыловез, огазеям колхозлы кивалтӥсе бырйизы. Карашурысь контораез выжтӥзы Кибьяла, татысен, пе, вань гуртъёсы вуттӥськыны матынгес. Озьы азьвыл «Совет» колхозлэн ваньбурез  палэнэ кӧчиз. Ас удысазы усто специалистъёс но  Кибьяла ужаны ветлоно луизы.Улон соку ик мукетгес луиз. Хозяйство но малы ке азьвыл кадь азинсконъёсыныз ушъяськыны ӧз ни быгаты. Мар бордын мугез - соиз мыным тодмо ӧвӧл. Оло бадӟым колхозэн кивалтыны секытгес луиз, оло маке мукет.Но тазьы улыны калыклэн чиданэз чигиз. 1990-тӥ аръёсы карашуръёс, рос-прос кенешыса, бадӟым колхозысь потыны малпазы но «Совет» колхоззылэсь нимзэ берыктӥзы. Ваньзэ выльысь кутскыны пичи хозяйстволы капчи ӧй вал. Но озьы ке но со каллен-каллен пыд йылаз султӥз кадь. 1995-тӥ арын Карашуре вӧй поттон завод лэсьтэмын вал. Гурт калыклы ужан интыос кылдӥзы. Татысь ческыт вӧйлэн данэз ӝог вӧлмиз элькунамы - лавкаысь ӝажыосы вутто гинэ, солы соку ик вожмаськыны кутско. Ӟечлыкез туж вылӥын вал уго. Тросэз басьяськисьёс али но тодо на, дыр, солэсь шӧмзэ.* * * Шумпотыны гинэ на кулэ вал кадь. Но кӧня ке аръёс ортчыса, хозяйствоын нош ик валантэм югдур кылдӥз. Нырысь вошъяськыны ӧдъязы вӧй поттон заводлэн кузёосыз. Собере колхоз киысь кие ветлыны кутскиз - карашуръёс нимъёссэс тодылытэк ик кылизы, ява. Югдур уродмиз но уродмиз, хозяйство арысь аре лябӟиз.  Бератаз сое чылкак банкротэн ялӥзы.Зэм, со вакытэ фермер уж борды кутскисьёс но вал. Музъем, техника басьтыса, соос нимаз улыны кутскизы. Кин но со калыклы но уж сётӥз. Нош «Совет» эштосэз карашуръёс пӧлысь басьтыны дӥсьтӥсь ӧз сюры. Бускель гуртъёсысь соин валтыны мылкыд карись фермеръёс вал ик. Но соослы малы ке «Советэз» ӧз сётэ. Озьы колхоз вуиз гуртэн нокызьы но герӟаськымтэ мурт кие. Таидлы маке шат! Аслаз вордскем музъемез ӧвӧл ук. Каллен-каллен со вань колхоз пудоез вузаз, коньдонзэ ас кисыяз понӥз. Кирпичлэсь ӝутэм гидъёс шал-шал буш кылизы. Соосты но ӝоген сэрттыны-вузаны кутскизы. Воксё ворсаськиз вӧй поттон завод. Гурт калык ужтэк кылиз. Тросэз юон вылэ чӧлскизы.Та вакытэ Карашурын суред туж шимес. Аръёсын люкам ваньбур пазямын, кайпалтэмын. Колхозлы вань кужымзэс сётэм арлыдоослэн, ваньзэ тае адӟыса, сюлэмзы вирен пылаське. Но номыр каремзы уг луы ни.* * *Азьвыл аръёсы гуртамы ужаз кык этажъем нылпи сад. Зэм, артысь Кибьяла выльзэ пуктэмзы бере, пиналъёс ӧжыт шуыса, милесьтымзэ ворсазы. Пытсам садлэн юртэз фермеръёс кие выжиз, пӧрмытӥзы сое складлы. 12 квартираем колхоз коркан ньыляз гинэ уло на. Мукетъёсызлэн укноосыз пильылэмын.Куке-соку туж шумпотӥмы вал гуртамы выль клуб пуктэмлы. Табере, пе, сэрттэмын ни. Та веранлы пельёсы ӧз оске. Ветлӥ, адӟи: уг пӧясько вылэм. Тодэ лыктӥз: та юртэз возьыны трос коньдон кулэ шуыса, вазенгес ни сое эстэмысь дугдӥзы. Собере одӥг сэрегаз аракы вузаны кутскизы. Нош али мон азьын сылэ липеттэм клуб. Матысь дыре, гидъёслэсь сямен, оло борддоръёссэ но сэрттозы ай. Уд паймы ни номырлы но.Нош мар ужало егитъёс? Ветлӥськом, пе, бускель гуртъёсы: Ӧркагуртэ, Сырьезе. Пичиосты анай-атайёс асьсэ машинаен Кибья садэ нулло.Воргоронъёс но нылкышноос тыршо фермеръёс дорын, палэнысь гуртъёсын медъяськыса ужало, доразы тросэн пудо вордо. Колхоз бусыос фермеръёс киын. Кӧня ке гектарез Алнаш ёросысь Писэйгуртлы но сётэмын.Мӧйыослы татын саклык висъясь ӧвӧл ни. 1990-тӥ аръёсы медпунктэз ворсазы: сое возёнлэн пайдаез, пе, ӧвол. Табере висисьёс уколлы гинэ но бускель гуртэ ветлоно луо. Кытчы ке дэмен люкаськон интызы но ӧвӧл. Мар ке ужрад ортчытоно ке, кудзылэн ке доразы курисько. Нош гурланы мӧйыос  ярато. Асьсэлэн ансамбльзы но вань. Ӵапак соос кырӟаку ик, хорлы калык ним но сётэмын вал уго. Огинын пукыса ик, кайгузэс огдырлы ке но вунэто.* * *Гуртамы одӥг лэсьтӥськись корка но ӧвӧл. Азьвыл аръёсы ӝутэмъёсыз йыг-йыг  сыло. Но егитъёслы ужан интыос ӧз луэ ке, озьыен, соос но учкисьтэк каллен куашкалозы. Али татын 300 пала улӥсез. Нош мар луоз отӥяз? Шедёз-а гуртмес улӟытӥсь?Людмила Сурчакова. Туспуктӥз автор.  